ลดการบริโภคหวาน ประเทศไทย หวานแค่ไหนพอ
นพ.เธียรชัย สุพวรรณเพ็ญ ที่ปรึกษารัฐมนตรีช่วยว่าการกระทรวงสาธารณสุข กล่าวเปิดงานมหกรรม “ประเทศไทย หวานแค่ไหนพอ” ที่กรมอนามัยร่วมกับสำนักงานคณะกรรมการอาหารและยา (อย.) สถาบันโภชนาการ มหาวิทยาลัยมหิดล สำนักงานกองทุนสนับสนุนการสร้างเสริมสุขภาพ (สสส.) และสภาอุตสาหกรรมแห่งประเทศไทยจัดขึ้นว่า การจัดงานครั้งนี้เป็นความร่วมมือกันของภาครัฐและเอกชนที่จะช่วยกันขับเคลื่อนนโยบายและมาตรการลดการบริโภคหวานในประเทศไทย โดยร่วมกันปรับเกณฑ์ความหวานของผลิตภัณฑ์เครื่องดื่มของประเทศไทยให้เป็นเกณฑ์มาตรฐานเดียวกันทั้งหมด โดยยึดเกณฑ์ความหวานที่กรมอนามัยกำหนดที่ร้อยละ 5 แทนเกณฑ์ของ อย.ที่เดิมกำหนดไว้ที่ร้อยละ 6 เพื่อให้ผู้ประกอบการเตรียมพร้อมในการปรับตัว รวมถึงให้ประชาชนได้รับทราบถึงเกณฑ์ความหวานที่ดีต่อสุขภาพของตนเองด้าน นพ.สุวรรณชัย วัฒนายิ่งเจริญชัย อธิบดีกรมอนามัย กล่าวว่า ปัจจุบันคนไทยโดยเฉพาะวัยทำงานมีปัญหาสุขภาพที่เกิดจากพฤติกรรมสุขภาพมากขึ้น ทั้งการบริโภคอาหารนิยมหวาน มัน เค็ม ขาดการออกกำลังกายที่เพียงพอ จากข้อมูลพฤติกรรมการบริโภคอาหารสำนักงานเศรษฐกิจแห่งชาติปี 2560 - 2562 พบคนไทยบริโภคน้ำตาลทรายประมาณ 2.5- 2.6 ล้านตัน คนไทยนิยมดื่มเครื่องดื่มผสมน้ำตาล เฉลี่ย 3 แก้วต่อวัน ภาพรวมคนไทย กินน้ำตาลเฉลี่ย 100 กรัมต่อคนต่อวัน เกินข้อกำหนดองค์การอนามัยโลกที่แนะนำไม่เกิน 25 กรัมต่อวัน ไปถึง 4 เท่า ทำให้เกิดโรคไม่ติดต่อเรื้อรัง (NCDs) มากขึ้น โดย 3 โรค NCDs ที่เป็นสาเหตุการเสียชีวิตของคนไทยมากที่สุดคือ มะเร็ง หลอดเลือดสมอง หัวใจขาดเลือด กรมอนามัยและภาคเครือข่ายจึงร่วมกันสร้างสิ่งแวดล้อมที่เอื้อต่อการมีสุขภาพดีด้วยนโยบายหวานน้อยสั่งได้ ในเครื่องดื่มชง ซึ่งปัจจุบันมีร้านค้าที่มี Local Brand ร่วมแล้วกว่า 2,500 ร้านค้า แบรนด์ขนาดใหญ่ที่มีสาขาของตัวเองนับร้อยสาขาทั่วประเทศเข้าร่วม 27 แบรนด์ มีฟูดเดลิเวรี่ Robin Hood และ LINE Man Wongnai รวมถึงบริษัทผลิตอาหารเครื่องดื่มส่งเสริมสัญลักษณ์ทางเลือกสุขภาพ 444 บริษัท